Správa

o stave riešenia následkov povodní v roku 2004
v odvetví vodného hospodárstva

Ministerstvo životného prostredia SR predložilo vláde v októbri 2004 správu  o povodniach v Slovenskej republike za obdobie január – august 2004 s návrhom na rozpočtové krytie nákladov na záchranné a zabezpečovacie práce, na opravy poškodených a narušených korýt vodných tokov a protipovodňových opatrení na vodných tokoch v správe vodného hospodárstva, lesného hospodárstva  a obcí a niektorých spôsobených škôd. Vláda správu prerokovala a prijala k nej uznesenie  č. 1010 z 27. októbra 2004. 
Návrh uznesenia bol vypracovaný s prihliadnutím na avizovaný objem finančných prostriedkov, ktorý bolo možné v tom čase na tieto účely uvolniť zo štátneho rozpočtu a s prihliadnutím na prísľub, že zostávajúce prostriedky budú riešené neskoršie. Požiadavky, ktoré predložili obce, rezorty a ostatné subjekty, ktorých podiel na celkových požiadavkách je výrazne nižší, boli preto uspokojené prednostne. 
	Došlo tak k situácii, že uznesením č. 1010/2004 neboli v potrebnej miere riešené následky spôsobené povodňami v roku 2004. Neriešené zostali, najmä otázky uvoľnenia finančných prostriedkov štátneho rozpočtu  na odstránenie povodňových škôd na majetku Slovenského vodohospodárskeho podniku, š.p. Banská Štiavnica - správcu vodohospodársky významných vodných tokov na území celého Slovenska. 
Nedostatok finančných zdrojov na odstraňovanie povodňových škôd spôsobuje výrazné zníženie objemu prác na odstraňovaní následkov povodní, čo sa stáva potencionálnym zdrojom ďalšieho nárastu škôd a možnou príčinou rozsiahleho ohrozenia majetku štátu, obcí i občanov pri ďalších povodniach.
Uznesením vlády Slovenskej republiky č. 1010/2004 v bode D.1. vláda vzala na vedomie návrh Technického štábu Ústrednej povodňovej komisie hľadať zdroje na odstraňovanie následkov povodní  v roku 2004 a v bode C.3. uložila vláda podpredsedovi vlády a ministrovi financií predložiť na rokovanie vlády na základe vývoja verejných financií návrh na pokrytie nákladov kvantifikovaných v bode D.1., do 10. novembra 2004.
Podľa materiálov na rokovanie vlády SR predložených Ministerstvom financií SR č. 011925/2004-442 zo dňa 10.11.2004 k „Návrhu na riešenie pomoci pri odstraňovaní následkov povodní v roku 2004“ je uvoľnenie týchto výdavkov vládou SR podmienené výsledkami kontrol vybraných organizácií a obcí. 
Vláda sa zaoberala problémom na svojom rokovaní 16. novembra 2004 a prijala uznesenie č. 1105, v ktorom bolo uložené:
-	v bode B.1. podpredsedovi vlády a ministrovi financií vykonať finančnú kontrolu opodstatnenosti  požiadaviek na poskytnutie prostriedkov štátneho rozpočtu na odstránenie následkov povodní vo vybraných obciach,
-	v bode B.2. ministrovi životného prostredia vykonať kontrolu opodstatnenosti uvoľnenia výdavkov štátneho rozpočtu na odstránenie následkov na poškodených a narušených protipovodňových opatreniach v správe Slovenského vodohospodárskeho podniku, š.p. Banská Štiavnica a zariadeniach SHMÚ.
Ministerstvo životného prostredia SR v zastúpení pracovníkov sekcie vôd a sekcie ekonomiky a vnútornej správy vykonalo predmetnú kontrolu a v súlade s bodom B.4. uznesenia vlády SR č. 1105 zo 16. novembra 2004 predložilo správu o výsledkoch kontroly Ministerstvu financií SR listom č. 1634/2004-min. zo dňa 7.12.2004.
Ministerstvo financií SR prostredníctvom Správy finančnej kontroly Zvolen vykonalo finančnú kontrolu opodstatnenosti požiadaviek na poskytnutie prostriedkov štátneho rozpočtu na odstránenie následkov na poškodených a narušených protipovodňových opatreniach v správe Slovenského vodohospodárskeho podniku, š.p. Banská Štiavnica v celej sume požadovaných prostriedkov podľa poverenia na vykonanie finančnej kontroly č. 317/FZ-NZ/04-2/2004 zo dňa 15.12.2004 a podľa poverenia na vykonanie následnej finančnej kontroly č. 2/FZ-NZ/04-1/2005 zo dňa 7.1.2005.
Kontrolami opodstatnenosti uvoľnenia výdavkov štátneho rozpočtu na odstránenie následkov spôsobených povodňami v roku 2004 na majetku v správe SVP, š.p. Banská Štiavnica neboli zistené také nedostatky, ktoré by mohli zásadným spôsobom spochybniť vyčíslenie povodňových škôd na vodných tokoch a stavbách v správe SVP, š.p. v roku 2004. Toto vyčíslenie spolu s menovitým zoznamom predložil SVP, š.p. Banská Štiavnica  Ministerstvu životného prostredia SR s tým, že povodňová aktivita ešte pretrváva, uvedené náklady sú vyčíslené na základe odborného odhadu a nie sú konečné.
Na základe hore uvedeného predkladáme na rokovanie vlády SR požiadavku na uvoľnenie finančných prostriedkov na odstránenie následkov na poškodených a narušených korytách vodných tokov a protipovodňových opatreniach v správe SVP, š.p. Banská Štiavnica povodňami v roku 2004 v celkovej sume 268 978 552 Sk. 
Zdôvodnenie požadovanej výšky finančných prostriedkov na odstránenie povodňových škôd na vodných tokoch a stavbách v správe SVP, š.p. v roku  2004

•	Pôvodné vyčíslenie povodňových škôd odborným odhadom 
predložené na MŽP SR	377 945 943 Sk
•	upresnený odhad k 1.12.2004	383 534 400 Sk
•	zníženie po finančnej kontrole 
podľa poverenia č. 317/FZ-NZ/04-2/2004 o sumu 	              - 15 790 000 Sk
•	zníženie po finančnej kontrole  
podľa poverenia č. 2/FZ-NZ/04-1/2005 o sumu                                -  9 049 569 Sk
•	a o sumu
	(povodňové škody pri vyhlásení II. st. povodňovej aktivity)        -   39 661 279 Sk

•	medzisúčet – upravený menovitý zoznam po kontrolách            	     319 033 552 Sk
•	zníženie o predpokladanú úhradu
pov. škôd za rok 2004 poisťovňami                                                -   50 055 000 Sk

Spolu                                                                                                        	268 978 552 Sk

Finančnou kontrolou zistené nedostatky sú metodicko-výkladového charakteru, nespôsobili škodu organizácii, ani nedošlo k neoprávnenému použitiu verejných prostriedkov.
Hodnotenie povodňových škôd má niekoľko fáz a to od prvých odhadov, cez presne vypracované projektové dokumentácie, až po konečné vyúčtovanie skutočne vynaložených finančných nákladov. Kontrola sa vzťahovala na prvú fázu tohto procesu, t.j. kvalifikovaných odhadov a zistené rozdiely vyčíslené v správach o výsledku kontroly majú charakter upresňovania výšky v čase (týka sa súm 15 790 000 Sk a 9 049 569 Sk). 
Povodňové škody vo výške 39 661 279 Sk, ktoré vznikli pri II. stupni povodňovej aktivity, kontrolná skupina preverila a nespochybnila ich opodstatnenosť. Z menovitého zoznamu však boli vyradené, pretože v oblasti posudzovania povodňových škôd je táto problematika až do vydania nového vykonávacieho predpisu nadväzujúceho na § 16 odst. 3 zákona č. 666/2004 Z. z. o ochrane pred povodňami legislatívne nedoriešená. 
Menovitý zoznam povodňových škôd na vodných tokoch a vodných stavbách v správe SVP, š.p. Banská Štiavnica za rok 2004 upravený na základe zistení uvedených v  správach o výsledku finančnej kontroly je v prílohe č. 1. 
Pri nevyriešení oprávnenej požiadavky SVP, š.p. Banská Štiavnica financovať povodňové škody na majetku štátu ako opatrenia vo verejnom záujme zo štátnych finančných prostriedkov, nie je možné zodpovedne zabezpečiť komplex úloh v ochrane pred povodňami vyplývajúci pre štát z príslušných zákonov .
Z uznesenia vlády SR zostala nesplnená aj úloha C.2 zabezpečiť   zdroje pri prehodnocovaní vývoja stavu verejných financií v 3. štvrťroku 2004 na neriešené náklady na zabezpečovacie práce vrátane miezd, platov, služobných príjmov a OOV zamestnancov rozpočtových kapitol pre Ministerstvo životného prostredia SR“ v čiastke 24,649 mil. Sk. 
V návrhu uznesenia sa uvedené čiastky, ktoré neboli poskytnuté v roku 2004, znovu uplatňujú.